**Ataqqinartorsuup Dronning Margrethe Aappaatta 80-iliilluni inuuissiornerani oqalugiaat**

Asasakka kommunitsinni innuttaaqatit. Nuannaarutigaara kommunitsinni Peqqinneq Sunngiffiullu nalliuttoorluta erinarsoqatigiissitsinissaannut kajumillusi najuukkiartorassi.

Katersuuppugut Ataqqinartorsuaq Dronning Margrethe Aappaata 80-iliilluni inuuissiornera malunnartinniarlugu.

Nunatsinni innuttaasutut qanorluunniit isummertaatsitigut inissisimagaluarutta kunngikkormiunik ataqqinninneq ilitsoqqussaqarpugut. Tamannalu tupinnarpallaanngilaq, tassami kunngikkormiut kinguaariit arlaqartut nunatsinnik inuinillu nuannarisaqarlutillu ataqqinnittuupput. Taamaapportaaq Ataqqinartorsuaq Dronning Margrethe Aappaat – nunatsinni tikeraaraangami aammalu nunarput pillugu oqaaseqaraangami inuiaqatigiinnik kalaallinik nuannarisaqarnerminik ersersitsiuartartuuvoq. Taamalu pissuserisaa minnerunngitsumik ernerata Kunngissaq Frederiup ingerlateqqikkaa qularutissaanngilaq. Ilisimaaraarputtaaq tamarmik nunatsinnik aamma nuannarisaqarluinnartuusut. Taamaammalliuna inuiannut kalaallinut nuannarisaqartuunerat aamma pissutigalugu kunngikkormiuleraluta nunatsinni pissusilersortartugut.

Naalagaaffeqatigiinneq eqqaassagaanni tamatumani dronningitta ataatsimoorfiusarnera aamma eqqaaneqanngitsoorneqarsinnaanngilaq. Soorlu kingullertigut nualluussuaq Covid-19 atuutilermat naalagaaffeqatigiit oqalugiarfigai. Tusagassiorfinnilu oqallisigineqarnerata takutippaa oqalugiarnera inuppassuarnit tusaaniarneqarsimasoq. Tamatumalu ersersippaa dronningi - Danmarkimiinnaanngitsoq aammali naalagaaffeqatigiinnermi tamarmi ataqqineqarlunilu ataatsimoorfiusartoq.

Arlallit eqqaamassavaat maani Ilulissani kunngikkormiulerinermut atatillugu qamutilittartarsimanerput – kunngikkormiuni inuuissiortoqaraangat imaluunniit tikeraarnerannut atatillugu. Ullumikkut qamutilittarnata inuuissiortoq pilluaqqullugu erinarsoqatigiissaagut…

Ataqqinartorsuaq Dronning Margrethe Aappaat inuummersorli…